題明發高軒過圖
作者：陳師道
朝代：宋

paragraphs: 滕王蛺蝶江都馬，一紙千金不當價。
異才天縱非力能，畫工不是甘爲下。
今代風流數大年，含毫落筆開山川。
忽忘朽老壓塵底，却怪鳬鴻墮目前。
爾來八二復秀出，萬里河山才咫尺。
眼邊安得有突兀，復似天地初開闢。
明窗寫出高軒過，便逐愈湜聞吟哦。
晚知書畫真有益，却悔歲月來無多。
官禁修嚴斷過訪，時於僻寺逢稅鞅。
秀潤如行琮璧間，清明似引星辰上。
憂悲愉怢百不平，河擘太華東南傾。
平生秀句寰區滿，拾掇餘棄成丹青。
平湖遠嶺開精神，斗覺文字生清新。
未許二豪今角立，要知旁有衛夫人。